สทนช.เร่งจัดทำแผนยุทธศาสตร์ ICT ด้านการบริหารจัดการน้ำด้วยเทคโนโลยีดิจิทัล เพื่อเชื่อมโยงข้อมูลของทุกหน่วยงานด้านน้ำทั้งประเทศอย่างเป็นระบบ
นายสำเริง แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) กล่าวในการประชุมปฐมนิเทศและรับฟังความคิดเห็นโครงการจัดทำแผนยุทธศาสตร์ ICT ของ สำนักงานทรัพยากรน้ำแห่งชาติ ว่า สทนช. และสถาบันเทคโนโลยีพระจอมเกล้าเจ้าคุณทหารลาดกระบัง ได้ร่วมกันศึกษาและวางแผนจัดทำแผนยุทธศาสตร์ ICT ของ สทนช. ด้วยการนำเทคโนโลยีสารสนเทศและการสื่อสาร (ICT) มาใช้ในการปฏิบัติงานด้านการบริหารจัดการทรัพยากรน้ำของประเทศ ทั้งในภาวะปกติและภาวะวิกฤติ         ดังนั้น การนำเทคโนโลยีด้าน ICT ที่ทันสมัย เช่น Big Data , ปัญญาประดิษฐ์ (AI) , IoT , Blockchain รวมถึง การจัดทำโครงสร้างพื้นฐานของเทคโนโลยีดิจิทัลที่สามารถรองรับปริมาณข้อมูลด้านน้ำที่มีอย่างมหาศาล เช่น ระบบคลาวด์ (Cloud) ระบบโครงข่าย (Network) ระบบการจัดเก็บข้อมูล (Storage) ซึ่งการนำเทคโนโลยี และระบบต่างๆมาใช้จะเป็นเครื่องมือสำคัญช่วยรวบรวมและเชื่อมโยงฐานข้อมูลด้านน้ำของทุกหน่วยงานทั้งประเทศอย่างเป็นระบบและเป็นหนึ่งเดียวกัน เพื่อให้ สทนช. สามารถวิเคราะห์ คาดการณ์ และแจ้งเตือนสถานการณ์น้ำได้อย่างรวดเร็ว แม่นยำ และมีประสิทธิภาพสูงสุด ที่สำคัญประชาชนสามารถรับมือกับภัยพิบัติด้านน้ำได้ทันท่วงที ช่วยลดความสูญเสียที่อาจเกิดขึ้นกับชีวิตและทรัพย์สินได้ด้วย         ทั้งนี้ การจัดทำแผนยุทธศาสตร์ ICT ถือเป็นหัวใจสำคัญจะขับเคลื่อนงาน ทั้งการจัดเก็บข้อมูล เป็นคลังข้อมูลทรัพยากรน้ำแห่งชาติ // การส่งเสริมการบริหารจัดการข้อมูลด้านทรัพยากรน้ำของประเทศ ให้มีมาตรฐานข้อมูลใช้แลกเปลี่ยนและเชื่อมโยงข้อมูลระหว่างหน่วยงาน // จัดทำระบบฐานข้อมูล/Application/Solution ที่สำคัญ รองรับยุทธศาสตร์และแผนแม่บทน้ำ 20 ปี // การวิเคราะห์ข้อมูลและนำเสนอข้อมูลทรัพยากรน้ำ เพื่อติดตามทรัพยากรน้ำทั้งประเทศ // การวิเคราะห์ข้อมูลทรัพยากรน้ำเพื่อการบริหารจัดการน้ำอัจฉริยะ // การจัดทำระบบเพื่อบริหารจัดการทรัพยากรน้ำอัจฉริยะ และการสร้างนวัตกรรมต่างๆ และสุดท้าย ระบบติดตามประเมินผลการดำเนินงาน        รองเลขาธิการสำนักงานทรัพยากรน้ำแห่งชาติ (สทนช.) กล่าวย้ำว่า ผลการศึกษาของโครงการนี้จะได้มาซึ่งแผนการบริหารจัดการระบบสารสนเทศและเทคโนโลยีดิจิทัลด้านทรัพยากรน้ำของประเทศไทย หรือ Data Management Blueprint // แผนยุทธศาสตร์เทคโนโลยีสารสนเทศและการสื่อสาร (ICT) เป็นการจัดวางระบบเทคโนโลยีสารสนเทศและเทคโนโลยีดิจิทัล เพื่อให้สามารถนำสู่การขับเคลื่อนแผนงานและโครงการตามแผนแม่บทการบริหารจัดการทรัพยากรน้ำ 20 ปี (พ.ศ.2561-2580) ที่อยู่ภายใต้ยุทธศาสตร์ชาติให้มีประสิทธิภาพ